1989L0396 — SL — 11.03.1992 — 001.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

►B DIREKTIVA SVETA z dne 14. junija 1989 o označbah ali znakih za identifikacijo serije, v katero spada živilo (89/396/EGS) (UL L 186, 30.6.1989, p.21)

spremenjena z:









▼B

DIREKTIVA SVETA

z dne 14. junija 1989

o označbah ali znakih za identifikacijo serije, v katero spada živilo

(89/396/EGS)







SVET EVROPSKIH SKUPNOSTI JE ob upoštevanju Pogodbe o ustanovitvi Evropske gospodarske skupnosti in zlasti člena 100a Pogodbe, ob upoštevanju predloga Komisije ( 1 ), v sodelovanju z Evropskim parlamentom ( 2 ), ob upoštevanju mnenja Ekonomsko-socialnega odbora ( 3 ), ker je treba sprejeti predpise za postopno vzpostavitev notranjega trga v obdobju, ki poteče 31. decembra 1992; ker notranji trg zajema območje brez notranjih meja, v katerem je zagotovljen prosti pretok blaga, oseb, storitev in kapitala; ker trgovina z živili na notranjem trgu zavzema pomembno mesto; ker označevanje serije, v katero spada živilo, izpolnjuje zahteve po boljši informiranosti o identiteti izdelkov; ker je zato uporaben vir informacij, kadar so živila predmet spora ali so nevarna za zdravje potrošnikov; ker Direktiva Sveta 79/112/EGS z dne 18. decembra 1978 o približevanju zakonodaje držav članic glede označevanja, predstavljanja in oglaševanja živil ( 4 ), kakor je bila nazadnje spremenjena z Direktivo 89/395/EGS ( 5 ), ne vsebuje določb o označevanju identifikacije serije; ker so nekatere države članice medtem sprejele nacionalne predpise, ki zahtevajo tako označevanje; ker je na mednarodni ravni splošna obveznost, navesti proizvodno serijo ali serijo pakiranja predpakiranih živil; ker je dolžnost Skupnost prispevati k razvoju mednarodne trgovine; ker je zato priporočljivo, da se sprejmejo splošna in horizontalna pravila za vzpostavitev skupnega sistema za identifikacijo serij; ker je učinkovitost tega sistema odvisna od uporabe na različnih stopnjah trgovanja; ker naj bi se kljub temu nekateri izdelki in dejavnosti izključili, zlasti dejavnosti z začetka distribucijske mreže za kmetijske proizvode; ker pojem serija pomeni, da ima več prodajnih enot nekega živila skoraj identične značilnosti pridelave, izdelave ali pakiranja; ker se navedeni način zato ne bi mogel uporabljati za nepakirane izdelke ali izdelke, ki jih zaradi njihove posebnosti ali raznovrstnosti ne bi bilo mogoče šteti za homogene serije; ker glede na to, da se uporabljajo raznovrstne metode za identifikacijo, trgovec sam določi serijo in namesti ustrezno označbo ali znak; ker mora biti ta označba za izpolnitev zahtev po informiranju, čemur je namenjena, dobro vidna in razpoznavna kot taka; ker lahko minimalni rok trajanja ali „uporabno do“ v skladu z Direktivo 79/112/EGS služita za identifikacijo serije, pod pogojem, da sta natančno navedena, SPREJEL NASLEDNJO DIREKTIVO:







Člen 1

1. Ta direktiva se nanaša na označevanje, ki omogoča identifikacijo serije nekega živila.

2. Za namene te direktive „serija“ pomeni serijo prodajnih enot živila, pridelanega, izdelanega ali pakiranega v enakih razmerah.

Člen 2

1. Z živilom se ne sme trgovati, če nima označbe iz člena 1(1).

2. Odstavek 1 se ne uporablja:

(a) za kmetijske proizvode, ki zapustijo kmetijsko gospodarstvo zaradi: — prodaje ali dostave na postaje za začasno skladiščenje, pripravo ali pakiranje, — prevoza v organizacije proizvajalcev ali — zbiranja za takojšnjo vključitev v postopek priprave ali predelave;

(b) če živila pri prodaji končnemu potrošniku niso predpakirana ali so zapakirana na zahtevo kupca oziroma predpakirana za neposredno prodajo;

(c) za embalažo ali posode, katerih največja stran ima površino manjšo od 10 cm2;

▼M1

(d) za posamezne kose sladoleda. Označba, ki omogoča ugotavljanje serije, mora biti na skupni embalaži.

▼B

3. Državam članicam do 31. decembra 1996 ni treba predpisati označbe iz člena 1(1) za steklenice, namenjene za ponovno uporabo, ki so neizbrisno označene in zato nimajo etikete, obročka ali vratne etikete.

Člen 3

Serijo v vsakem primeru določi pridelovalec, izdelovalec ali tisti, ki pakira posamezno živilo, ali pa prvi prodajalec s sedežem v Skupnosti.

Določitev in namestitev označbe iz člena 1(1) se opravi v okviru odgovornosti enega od navedenih gospodarskih subjektov. Pred njo stoji črka „L“, razen v primerih, ko se jasno razlikuje od drugih označb na etiketi.

Člen 4

Kadar so živila predpakirana, je označba iz člena 1(1), in, kjer je primerno, črka „L“, napisana na predpakiranju ali na nameščeni etiketi.

Kadar živila niso predpakirana, je označba iz člena 1(1), in, kjer je primerno, črka „L“, napisana na embalaži ali na posodi, kadar pa ni, pa na ustreznih trgovskih dokumentih.

V vseh primerih je v taki obliki, da je dobro vidna, razločno napisana in neizbrisna.

Člen 5

Kadar je minimalni rok trajanja ali „uporabno do“ napisano na etiketi, označba iz člena 1(1) na živilu ni potrebna, pod pogojem, da je datum sestavljen vsaj iz nekodiranega zapisa dneva in meseca v tem zaporedju.

Člen 6

Ta direktiva se uporablja brez poseganja v označbe, določene s posebnimi predpisi Skupnosti.

Komisija objavlja in posodablja seznam zadevnih predpisov.

Člen 7

Države članice po potrebi spremenijo svoje zakone in druge predpise, tako da:

— najpozneje do 20. junija 1990 dovolijo trgovino z izdelki, ki ustrezajo tej direktivi,

▼M2

— s 1. julijem 1992 prepovejo trgovino z izdelki, ki niso skladni s to direktivo, vendar je trgovina z izdelki, ki niso v skladu s to direktivo, a so bili dani na trg ali označeni pred navedenim datumom, dopustna do porabe zalog.

▼B

O tem takoj obvestijo Komisijo.

Člen 8

Ta direktiva je naslovljena na države članice.